Hiekkaharjun vanha vesitorni

Hiekkaharjun vanha vesitorni, jota on kutsuttu myös Tikkurilan vesitorniksi, sijaitsee Vantaan Simonkylässä. Vuonna 1962 rakennettua yksijalkaista vesitornia laajennettiin vuonna 1980 valmistuneella, elementtirakenteisella ympyrärenkaan muotoisella osalla, joka on kahdeksan jalan varassa.

Torni korvattiin Talvikkitien toiselle puolelle rakennetulla sienenmuotoisella uudella tornilla, joka otettiin vedenjakelukäyttöön 27. toukokuuta 2021. Uuden tornin käyttöönoton myötä vanha torni poistui vesihuoltokäytöstä ja tyhjennettiin vedestä lopullisesti. Purkutyöt alkavat vuoden 2022 alussa, ja urakka kestää noin vuoden. Tontti muutetaan asuinkerrostaloille sopivaksi.

Rakenne 

Torni on poikkeuksellisen muotoinen, mikä johtuu siitä, että se on rakennettu kahdessa eri vaiheessa. Vesitornin ensimmäinen osa, kapea ja korkea yksijalkainen torni, valmistui vuonna 1962. Kaupunki halusi laajentaa vesitornia ja kuitenkin säilyttää vanhan. Hanke tornin laajentamiseksi aloitettiin vuonna 1975, ja rakennustyöt alkoivat seuraavana vuonna. 

Urakkakilpailun kautta valituksi tuli Matti Ollilan suunnittelema täysin elementtirakenteinen vesitorni, jonka rakentamisvaiheessa vanhaa tornia käytettiin tukena. Uuden osan säiliö tehtiin ympyränrenkaan muotoiseksi. Vesitornin kahdeksan 40 metriä korkeaa pilaria on tehty viisikulmion muotoisista rengaselementeistä. Säiliöosan seinien vetotangot ovat osa tornin ulkoista ilmettä. Säiliön pilarit, seinät sekä pohjan ja katon renkaanmuotoiset palkit ovat jännitettyjä rakenteita.

Torniin laskettiin vesi jo kesällä 1976, mutta koekäytön aikana huomattiin ongelmia, kuten vuotoja ja viallisia vetotankoja, jotka viivästyttivät valmistumista. Laajennettu vesitorni valmistui lopulta vuonna 1980. Säiliö on vuorattu tiiviillä muovikalvolla vedenpitävyyden varmistamiseksi. Uusi torni oli valmistuessaan Suomen suurin elementtirakenteinen vesitorni. Korkeutta sillä on yli 50 metriä. Se on Roihuvuoren ja Myllypuron tornien ohella pääkaupunkiseudun korkeimpia. Vesitornien yhteistilavuus on , joista  on vanhassa tornissa.

Purkaminen

Vantaan kaupunki myönsi vesitornille purkuluvan joulukuussa 2018. Vesitornin omistajan Helsingin seudun ympäristöpalvelujen (HSY) hallitus valitsi marraskuussa 2021 purku-urakan suorittajaksi ja alueen ennallistajaksi Fortum Waste Solutions Oy:n. Se oli toinen niistä kahdesta yrityksestä, jotka jättivät tarjouksen määräaikaan mennessä. Urakan veroton hinta oli enintään 5,9 miljoonaa euroa ja sopimuksen allekirjoituksen jälkeen alkoivat valmistelevat työt eli alueen aitaaminen, suojaavien telineiden kokoaminen ja koko rakennelman huputtaminen suojakankaalla. Valmistelevien töiden arvioitiin kestävän 2–4 kuukautta. Työmaa-aitojen pystytys alkoi tammikuun puolivälissä 2022 ja varsinaisen purkutyön arvioitiin alkavan kesäkuussa 2022.

Vesitorni pyritään purkamaan mahdollisimman turvallisesti, sillä sen lähellä on rakennuksia ja katuja. Purkaminen aloitetaan ylhäältä ja edetään alaspäin siten, että ensin kohteena on elementtirakenteinen ulompi osa ja viimeksi tornin paikalla valettu keskiosa. HSY:n kaupungin kanssa tekemä vesitornin tontin vuokrasopimus päättyy purkutöiden ja ennallistamisen jälkeen. Purku-urakan on tarkoitus päättyä maaliskuussa 2023. Silloin vastuu tontista siirtyy Vantaan kaupungille, jolla on sille jo suunnitelmia. Kaupunki on alustavasti suunnitellut tontille asumista ja liiketiloja sekä ennakoinut asemakaavan muutoksen tapahtuvan vuosien 2023–2024 tienoilla.

Purkamisen aloitusta viivästyttivät turvallisuussyyt, sillä tämä oli ensimmäinen keskellä asutusta sijaitsevan tämänlaisen vesitornin purkuhanke Suomessa. Alkuperäisiä suunnitelmia muutettiin, jotta vanha torni tukeutuisi paremmin tukirakenteisiin, ja myös nostolaitteiden kiinnitystä päivitettiin.

Purkutyöt aloitetaan irrottamalla laajennusosan betoniset seinä- ja kattoelementit, ja nostamalla ne maanpinnalle. Raskaimmat seinäelementit painavat 16 tonnia ja kattoelementit 12 tonnia. Tornissa on 64 kattoelementtiä ja 96 ulko- ja sisäseinäelementtiä. Jokainen elementti irrotetaan yksitellen, nostetaan ylös ja lasketaan maanpinnalle. Työn arvioitu kesto on kuukausia. Sitten pilkotaan paikallavaletut tornin osat palasiksi muutaman viikon kestävänä työjaksona. Aloituksen viivästymisestä huolimatta purku-urakan arvioitiin kesän 2022 lopulla valmistuvan määräaikaan mennessä.

Varsinainen purkutyö aloitettiin pari kuukautta myöhässä 16. syyskuuta 2022. Vesitornia pilkkomassa oli työnjohdon lisäksi nosturinkuljettaja ja 3–4 työntekijää, jotka leikkasivat elementtejä irti timanttisahalla. Alun opettelun jälkeen he pystyivät siirtämään maanpinnalle muutaman elementin päivässä. Maassa elementit leikattiin osiin poiskuljetuksen helpottamiseksi. Yhdestä elementistä saatiin kaksi kuorma-autollista betonikappaleita, jotka vietiin murskattaviksi ja murske käytettiin tienpohjien täytteeksi. Melkein koko torni kelpasi kierrätykseen.

Lähteet

Aiheesta muualla 

Vantaan rakennukset ja rakennelmat
Suomen vesitornit
Simonkylä
Betoniarkkitehtuuri